Liewe Gerda, dis Klaradyn se ma - Rubrieke - Republikein
Sunday, March 10th, 02:14:14
Liewe Gerda, dis Klaradyn se ma
06 March 2018 | Rubrieke
Verskoon dat ek jou nou nie as "mevrou" aanspreek nie, jy is mos immers danksy Charlize deel van die Hollywood-royalty en so aan. Maar jy kom mos van Otjiwarongo af en ek is 'n Otavi-kind, dié dat ek voel ek kan die vrymoedigheid hê om te skryf en raad te vra. Ek skryf oor my dogter, Klaradyn.
Baie begaafde kind, al moet ek dit nou self sê. Maar 'n ma let hierdie tipe dinge op, jy weet mos. Kon jy ook al vroeg sien klein Charlize is gemaak vir die kollig? Mens kry net so 'n gevoel hulle hoort op die verhoog en dan moet 'n ma sorg dat hulle al die kanse kry. Amper soos Dance Moms wat by julle gemaak word.
My Klaradyn is 'n regte all-rounder, dis beter dat hulle kan sing, dans en toneelspeel, nè Gerda? Dit gaan goed met die dans en die drama, maar ons sukkel met die singery. Klaradyn sê dis nie deel van haar repertoire nie. Haar Ouma Praat het aan 'n sanggroepie van die kerk behoort en hulle was baie gewild by basaars en insamelings vir die nuwe kerksaal. Die groepie se naam was iets te doen met 'n begrafnis, hulle kon die toon goed hou.
Ouma Vlam het ook vir jare in die kerkkoor gesing. Op Otavi het hulle tot 'n tape van die Otavi Fonteine-sangers gemaak, jy sal dit nie glo nie! Was daar in jou tyd ook 'n koor op Otjiwarongo? Ieder geval, ek en haar pa reken die singery moet mos dan in haar bloed ook wees.
My Klaradyn is nou ook al goed gekonfyt met die dansery. Dis nou nie soos in jou tyd op Otjiwarongo 'n two-step en 'n langarm-storie op 'n naweek ná 'n tenniswedstryd teen Berg Aukas nie. Jy sal dit nie glo nie, die kinders leer alles van hip hop en rap en so aan. Jy weet, soos Beyoncé.
Jy ken seker vir Beyoncé, pragtige vrou. Is sy en Charlize vriende? Seker 'n dom vraag, Charlize het seker baie vername vriende. Sê my, kuier hulle oor en weer soos hier by ons? Braai julle darem, jy sal seker dood vir 'n ou skaaptjoppie en aartappelslaai? Kry 'n mens Windhoek-bier daar by julle, 'n tjoppie gaan darem net beter af met 'n bier, jy weet mos!
Elk geval, die kompetisies vir dans en drama is maar skaars hier by ons, beslis baie minder as daar by julle. Jou Charlize was mos op die voorblad van Rooi Rose as ek reg onthou. Hier is dit maar net die plaaslike koerante wat 'n storie en 'n foto kan doen, Rooi Rose is mos in Suid-Afrika. Gaan kuier julle baie op Benoni?
Ons kan natuurlik vir Huisgenoot gaan, jy weet, hulle het baie lesers, van hier tot in Zimbabwe. Maar mens moet haar seker ook nie over expose nie, jy weet seker daar is mense wat dink Huisgenoot is baie common. Huisgenoot hou baie van Charlize, nog nooit iets leliks van haar daar gelees nie. Behalwe die keer oor jou kleinseun wat net rokke dra. Pla dit vir jou dat hy net soos sy sussie wil lyk?
Die rede hoekom ek eintlik skryf, buiten nou vir die raad en so, is om te hoor of jy nie kan help met verblyf nie? Klaradyn het ingekom by 'n kompetisie einde van die maand in Los Angeles. Ja, ons is baie baie trots op haar! Elk geval, ek en Klaradyn gaan vir 'n maand daar moet bly sodat sy ook vir oudisies kan gaan. Haar pa gaan net so 'n week later kom kuier, ons moet maar kyk hoe vinnig hy sy polis kan loskry.
Is daar darem 'n goeie slaghuis daar in julle omgewing? Ons Namibiërs het mos maar vleistande, jy weet mos? Ken julle slaghuise van T-bone steaks en 'n skaapboud?
Terwyl ons daar is, wil ek sommer vir my en Klaradyn so 'n paar uitrustings laat maak. Julle materiaalwinkels is seker tops, Charlize lyk altyd so pragtig as sy op die rooi tapyt verskyn, sjoe. Kan Charlize dalk vir jou 'n nommer gee van iemand wat sal kan help? Niks glamorous nie, maar dit moet darem "aanderig" lyk. Jy weet, hier by ons dink die mense black tie is iets wat jy met 'n begrafnis aansit.
Ek laat weet jou as ons daar is, dan kan ons bietjie kuier en jy ons rondwys. Sê as ek 'n pakkie vir jou moet saambring. Dalk bietjie droëwors of so.